text: Masser af elever har set årets afgangsprøver før eksamen
  09 maj 2014 kl. 06.11
  En elev ved Sportsefterskolen Sine i Løgumkloster har ved en fejl fået udleveret fire af årets afgangsprøver.
  Siden er prøverne blevet delt med 180 elever fra syv forskellige skoler.
  En lærer på skolen kom ved en fejl til at udleveret et Usb stick med eksamensprøverne til eleven. I stedet for at fortælle om fejlen valgte eleven at dele prøverne til årets 10. klasser med flere andre elever, det fortæller DR Syd i dag.
  Tre af prøverne har allerede været afholdt. Den sidste er skriftlig tysk, der bliver afholdt i dag.
  Forstander Rene Jacobsen vil ikke uddybe hvordan fejlen er sket, men understreger, at der ikke er tale om tyveri.
  Undervisningsministeriet har været i gang med at undersøge, om der er tale om et generelt brud på sikkerheden omkring prøverne. Men ministeriet mener at de har fundet frem til alle de elever, der har set prøverne.
  Politiet har været involveret i sagen, men det er op til den enkelte skoles ledelse at afgøre, hvilke sanktioner der skal ske overfor eleverne.
  Rene Jacobsen siger i dag til TV SYD, at snyderiet betyder, at flere af eleverne ikke får lov til at afslutte deres eksamen i dag.
  Hverken elever eller lærere har ønsket at udtale sig til TV SYD om sagen.
  